
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/567


R A P O R T

asupra propunerii legislative privind acordarea unor drepturi salariale specifice personalului nedidactic din învăţământ
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 842 din 3 decembrie 2007, cu dezbaterea pe fond în procedură obişnuită a propunerii legislative privind acordarea unor drepturi salariale specifice personalului nedidactic din învăţământ.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.944/16.07.2007)

· avizul negativ al Comisiei juridice, de disciplină şi imunităţi (nr.31/1318/29.01.2008)

· punctul de vedere negativ al Guvernului (nr.2008/02.08.2007).


Propunerea legislativă are ca obiect de reglementare acordarea unui spor de stabilitate de 9% din salariul de bază pentru personalul cu o vechime neîntreruptă în învăţământ de peste 10 ani şi a unui spor de complexitate de 5-10% din salariul de bază, care fac parte din salariul de bază şi constituie baza de calcul pentru celelalte sporuri care se acordă în raport cu salariul de bază. 
Comisia propune Plenului Camerei Deputaţilor respingerea iniţiativei legislative din următoarele considerente:

· categoriile de funcţii la care se referă propunerea legislativă reprezintă funcţii comune din sectorul bugetar, care se regăsesc în toate domeniile de activitate, iar nivelurile salariale pentru aceste funcţii sunt stabilite în mod unitar prin lege, respectiv Ordonanţa Guvernului nr.10/2008 privind nivelul salariilor de bază şi al altor drepturi ale personalului bugetar;
· referitor la sporul de complexitate, s-a considerat că acordarea acestuia este nejustificată, dat fiind specificul activităţii pe care o desfăşoară personalul nedidactic din învăţământ;
· sporul de stabilitate pentru personalul didactic de predare sau didactic auxiliar din învăţământ a fost introdus în coeficienţii de multiplicare prevăzuţi la tranşele de vechime;
· acordarea unor drepturi suplimentare acestor categorii de personal care îşi desfăşoară activitatea în învăţământ este nepotrivită şi generatoare de discriminări, având în vedere că funcţiile nedidactice se utilizează şi în celelalte unităţi din sectorul bugetar, faţă de care s-ar departaja cu 14-19%, deşi activităţile sunt similare, şi, totodată, ar adânci discrepanţele care există deja în sistemul de salarizare al personalului bugetar.

· nu se precizează dacă prevederile cuprinse în această iniţiativă legislativă se referă la învăţământul de stat, particular, preuniversitar sau universitar.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 19 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:

· d-na Denisa Pătraşcu – Secretar de Stat
· d-na Cecilia Sebe – şef serviciu.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 15 voturi pentru şi 2 abţineri.

Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Întocmit,

Consilier Elena Mesaroş

